กลุ่มชินคอร์ปลั่นธุรกิจดีไม่กลัวการเมือง ทั้งเครือเดินหน้าเพิ่มกำไร-ให้ปันผลสูง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — กลุ่มชินคอร์ป ทั้ง SHIN THCOM CSL ดาหน้า แจงนโยบายรัฐเข้ามารบกวนธุรกิจไม่กระเทือน รายได้และกำไรโตต่อเนื่อง นักลงทุนหุ้นรับเคราะห์แทน 
น.ส.ทมยันตี คงพูลศิลป์ ผู้อำนวยการสำนักนักลงทุนสัมพันธ์ บริษัท ชิน คอร์ปอเรชั่น (SHIN) เปิดเผยว่า การที่บริษัทและบริษัทย่อยมีข่าวเกี่ยวข้องกับการเปลี่ยนแปลงนโยบายภาครัฐต่อเนื่อง ไม่ส่งผลกระทบต่อการดำเนินงาน และผลประกอบการของบริษัทแต่ละแห่งก็มีทิศทางที่ดีขึ้นด้วย
ทั้งนี้ บริษัท แอดวานซ์ อินโฟร์ เซอร์วิส (ADVANC) ได้เพิ่มเป้ารายได้ปีนี้เป็นขยายตัว 5% จากปีก่อนที่ 3% ขณะที่บริษัท ไทยคม (THCOM) ก็คาดว่าสิ้นปีมีกำไรได้
นอกจากนั้น ตั้งแต่ต้นปีบริษัทจ่ายปันผลระหว่างกาล 2 ครั้ง ทำให้บริษัทได้รับปันผลจากบริษัทลูกทั้งหมด 1.05 หมื่นล้านบาท หรือหุ้นละ 1.15 บาท และจ่ายคืนให้ผู้ถือหุ้นทั้งหมด ทำให้มีอัตราผลตอบแทน 1516% ต่อปี และเมื่อเทียบกับราคาหุ้นประมาณ 28.50 บาท นับว่ายังมีส่วนลดจากมูลค่าสินทรัพย์สุทธิถึง 25%
นายธนฑิต เจริญจันทร์ หัวหน้าเจ้าหน้าที่บริหารด้านการเงิน บริษัท ไทยคม กล่าวเช่นกันว่า บริษัทไม่ได้รับกระทบจากที่มีข่าวว่าภาครัฐจะซื้อดาวเทียมไทยคมคืน ส่วนผู้ที่ได้รับผลกระทบมากที่สุดน่าจะเป็นนักลงทุน เนื่องจากราคาหุ้น THCOM สวิงขึ้นมาอย่างไร้สาระ 
ขณะเดียวกันลูกค้าไม่ค่อยให้ความสนใจต่อประเด็นนี้ เพราะปกติธุรกิจมีการทำสัญญาครอบคลุมความเสียหายอยู่แล้ว และหากจะเปลี่ยนมือความเป็นเจ้าของกิจการก็เป็นเรื่องของผู้ถือหุ้นที่ต้องตัดสินใจ
“ถ้าสิ้นปีนี้บริษัทมีกำไรก็จะจ่ายปันผลได้ แต่จะจ่ายจากการดำเนินงานหรือจากกำไรสะสมที่มีอยู่ 4,000 ล้านบาท นั้นต้องขึ้นอยู่กับนโยบายผู้ถือหุ้น หลังจากไม่ได้จ่ายมาตั้งแต่ปี 2547” นายธนฑิต กล่าว
นายอนุวัฒน์ สงวนทรัพยากร หัวหน้าคณะผู้บริหารด้านการเงิน บริษัท ซีเอส ล็อกซอินโฟ (CSL) กล่าวว่า ครึ่งปีหลังจะพยายามรักษาการเติบโตเท่ากับครึ่งปีแรกที่รายได้ 1,323 ล้านบาท เพิ่มขึ้น 2% จากงวดเดียวกันปีก่อน และจ่ายปันผลระหว่างกาลจำนวน 0.25 บาทต่อหุ้น คิดเป็นอัตราผลตอบแทน 13.5%